Ranger 1 was 'n prototipe ruimtetuig wat gelanseer is as deel van die Ranger-program van onbemande ruimtevaarte. Die ruimtetuig se primêre doelwit was om die prestasie van die funksies en onderdele te toets wat later gebruik sou word vir maan en planetêre ruimtevaarte. Die tweede doelwit was om 'n studie te maak van die natuur van die deeltjies en velde in die ruimte en sy omgewing. As gevolg van 'n probleem tydens die lansering het die ruimtetuig egter net 'n lae omwentelingsbaan bereik, dit was veronderstel om 'n hoë omwentelingsbaan te bereik, en kon dus slegs 'n gedeelte van sy sending voltooi. Die ruimtetuig se ontwerp was deel van die Blok 1 ontwerp en het bestaan uit 'n seskantige basis, 1,5 m in deursnee waarop 'n kegelvormige toring van 4 m, bestaande uit aluminium stutte en stange, aangebring was. Daar was twee sonkragpanele van 5,2 m lank wat aan die basis gekoppel was. 'n Hoë-wins antenne was gekoppel aan die onderkant van die basis. Toerusting vir die uitvoer van eksperimente en ander toerusting was op die basis en in die toring geïnstalleer.